
FARZ NAMAAZ KE BA'D AUR SONEY SE 
PEHLE KE MASNOON AZKAAR. 

NAMAAZ KE BA'D KE AZKAAR. 

(Zikr-Ol) 

Raavi-e-Hadees Ibn Abbaas (Raziyallaahu Anhu), 

Unho Ne Kaha Ke Hum Pehchaantey The Rasool Allaah (Sallallaahu 
Alaihi Wa Sallam) Ki Namaaz Ka Ikhtitaam (Ya'ni Namaaz Khatam 
Hochuki Us Waqt Pehchaantey) Jab Aap TAKBEER (ALLAAHU 
AKBAR) Kehte. [Saheeh Muslim, Hadees : 1316 or 583 a] 

TASHREEH : Hadees [Saheeh Muslim : 1318 or 583 c] Mein Hai Jis Ke 
Raavi-E-Hadees Ibn Abbaas Hi Hai Ke Farz Namaaz Ke Ba'd Buland 
Aawaaz Se Zikr Kama Rasool Allaah (Sallallaahu Alaihi Wa Sallam) Ke 
Zamaaney Mein Tha Aur (Unho Ne Kaha) Mai Jab Us Zikr Ki Aawaaz 
Sunta Tou Maloom Karta Ke Log Namaaz Se Faarigh Huye. 

Nawawi (Rahimahullaah) Ne Kaha: Yeh Daleel Hai Ba'z Ulamaa Salaf Ki 
Jo Kehte Hai Farz Namaaz Ke Ba'd Buland Aawaaz Se TAKBEER Kehna 
Ya Zikr Kama Mustahab (Recommended) Hai Aur Mutakhareen Mein 
Se Ibn Hazm Zaahiree (Rahimahullaah) Ne Is Ko Mustahabb Jaana Hai. 

Ibn Bataal Aur Aur Ulamaa Ne Yeh Naqal Kiya Hai Ke Saarey 
Mazaahib Waale Zikr Jahree (Buland) Ko Mustahab Nahi Jaantey. 

Aur Imaam Shaafiee (Rahimahullaah) Ne Yeh Kaha Hai Ke: 
"Shaayad Rasool Allaah Ne Yeh Jahar (Buland Aawaaz) Logon Ko 
Sikhlaaney Ke Liye Kabhi Kabhi Kiya Ho Na Is Liye Ke Jahar Kama 
Mustahabb Hai Ya Log Hamesha Aisa Karte The, 

Aur Imaam Ya Muqtadi Donon Ko Laazim Hai Ke Farz (Namaaz) Ke 
Ba'd Agar Zikr Karein Tou Hamesha Aahista Karein Magar Jab 
Imaam Logon Ko Taleem Kama Chaahey Tou Thodi Der Ke Liye Jahar 
(Buland Aawaaz Se) Kar Sakta Hai. 

ZIKR No.02 

Raavi-e-Hadees Saubaan (Raziyallaahu Anhu), 

Rasool Allaah (Sallallaahu Alaihi Wa Sallam) Jab Apni Namaaz Se Faarigh 
Hotey Tou Teen (3) Baar Istighfaar Kartey (Ya'ni ASTAGHFIRUL-LAAH 
3 Baar Padhte) Aur Kehte : 

"ALLAAHUMMA ANTAS-SALAAM WA MINKAS-SALAAM 
TABAARAKTA ZAL-JALAALI WAL IKRAAM." 

(Tarjuma: Aye Allaah ! Tu Hi Salaamti Waala Hai Aur Teri Hi Taraf Se 
Salaamti Hai. Tu Bohat Baabarkat Hai Badi Shaan Aur Izzat Waala Hai.) 

Waleed Ne Kaha: Mai Ne Al-Auzaai Se Poocha: Istighfaar Kaise Hai? 
Tou Unho Ne Kaha: ASTAGHFIRUL-LAAH Kehte Ya'ni Mai Allaah Se 
Maghfirat Maangta Hoon. [Saheeh Muslim, Hadees: 1334 or 591] 

TASHREEH : 3 Baar ASTAGHFIRUL-LAAH Kahein Phir Hadees Mein Jo 
Alfaaz Aaye Hai Usey Padhey ALLAAHUMMA ANTAS-SALAAM Se 
Aakhir Tak. Hadees [Muslim : 1335 or 592 a] Mein TABAARAKTA Ke 
Ba'd YAA Ka Lafz Izaafa Aaya Hai. 

(Zikr-03) 

Raavi-e-Hadees Warraad [Mugheera Bin Shu'bah (Raziyallaahu Anhu) 
Ke Kaatib] : 

Unho Ne Bayaan Kiya Ke Mujh Se Mugheerah Bin Shu'bah 
(Raziyallahu Anhu) Ne Muaawiya (Raziyallaahu Anhu) Ko Ek Khatt (Letter) 
Mein Likhwaaya Ke Nabi (Sallallaahu Alaihi Wa Sallam) Har Farz Ke Ba'd 
Yeh Duaa Padhte The : 

"Laa llaaha lllal-Laahu Wahdahu Laa Shareeka Lahu, Lahul Mulku, 
Walahul Hamdu, Wa Huwa Alaa Kulli Shai-ln Qadeer, Allaahumma 
Laa Maania Limaa A'taita Walaa Mu'tiya Limaa Mana'ta, Walaa 
Yanfau Zal Jaddi Minkal Jadd." 

"TARJUMAH: Allaah Ke Siwa Koi Laaeq Ibaadat Nahi. Us Ka Koi 
Shareek Nahi. Baadshaahat Uski Hai AurTamaam Tareef Usi Ke Liye 
Hai.Woh Har Cheez Par Qaadir Hai. Aye Allaah ! Jisey Tu Dey Us Se 
Rokney Waala Koi Nahi Aur Jisey Tu Na Dey Usey Deney Waala Koi 
Nahin Aur Kisi Maaldaar Ko Us Ki Daulat Wa Maal Teri Baargaah 
Mein Koi Nafaa (Faaedah) Na Pohancha Sakengey. 

Hasan Ne Farmaaya Ke (Hadees Mein Lafz) JADD Ka Matlab 
MAALDAARI Ke Hain. [Saheeh AL-Bukhaari, Hadees : 844] 

(Zikr-04) 

Raavi-e-Hadees Muaaz Bin Jabal (Raziyallaahu Anhu), 

Rasool Allaah (Sallallaahu Alaihi Wa Sallam) Ne Un Ka Haath Pakdaa Aur 
Farmaaya: "Aye Muaaz ! Qasam Allaah Ki ! Mujhe Turn Se 
Muhabbat Hai." 

Phir Aap Ne Farmaaya : 

"Aye Muaaz ! Mai Tumhein Vasiyat Karta Hoon Ke Kisi Namaaz Ke 
Ba'd Yeh Du'aa Hargiz Tark Na Kama": 

"Allaahumma A'inni Alaa Zikrika Wa Shukrika Wa Husni Ibaadatik." 

TARJUMA: "Aye Allaah Tera Zikr Karne Aur Tera Shukr Karne Aur 
Behtareen Andaaz Mein Teri Ibaadat Karne Mein Meri Madad 
Farmaa." 

[Sunan Abu Daawood, Kitaab-UI-Witr, Hadees (Saheeh) : 1522] 

(Zikr-05) 

Abu Zubair Ne Kaha: Ibn Zubair (Raziyallaahu Anhu) Hamesha Har 
Namaaz Mein Salaam Pherney Ke Ba'd (Yeh Duaa Padhte) : 

"Laa llaaha lllal-Laahu Wahdahu Laa Shareeka Lahu, Lahul Mulku, 
Walahul Hamdu, Wa Huwa Alaa Kulli Shayin Qadeer, Laa Haula 
Walaa Quwwata lllaa Billaahi, Laa llaaha lllal-Laahu, Walaa 
Na'budu lllaa lyyaahu, Lahun-Ni'matu Walahul Fazlu, Walahus- 
Sanaa-UI Hasan, Laa llaaha lllal-Laah Mukhliseena Lahud-Deena 
Walau Karihal-Kaafiroon." 

TARJUMA: "Koi Mabood Laaeq Ibaadat Ke Nahi, Na Us Ka Koi 
Shareek Hai, Usi Ki Hai Saltanat Aur Usi Ke Liye Haisab Tareef Aur 
Woh Sab Kuch Kar Sakta Hai, Na Gunaah Se Bachney Ki Taaqat Hai 
Na Ibaadat Karney Ki Quwwat Hai Magar Allaah Ka Saath Hai, 

Nahin Koi Mabood Laaeq Ibaadat Siwaaye Allaah Ke Aur Nahin 
Ibaadat Kartey Hain Hum Magar Usi Ki. Usi Ka Hai Sab Ehsaan Aur 
Usi Ko Sab Buzurgi Aur Usi Ke Liye Hai Tareef Achchi, Nahi Hai Koi 
Mabood Ibaadat Ke Laaeq Magar Allaah. 

Hum Sirf Usi Ki Ibaadat Karne Waaley Hain Agarchey Kaafir Log 
Bura Maanein." 

Aur Raavi Hadees Ibn Zubair Ne Kaha Ke Rasool Allaah (Sallallaahu 
Alaihi Wa Sallam) Har Namaaz Ke Ba'd Yahi Padha Karte. 

[Saheeh Muslim, Kitaab-UI-Masaajid, Hadees : 1343 or 594 a] 

(Zikr-06) 

Raavi-e-Hadees Abu Hurairah (Raziyallaahu Anhu), 

Nabi (Saiiaiiaahu Alaihi Wa Saiiam) Ne Farmaaya : 

"Jo Har Namaaz Ke Ba'd SUBHAANAL-LAAH 33 Baar Aur AL- 
HAMDU-LILLAAH 33 Baar Aur ALLAAHU AKBAR 33 Baar Kahey Tou 
Yeh Nanaanvey (99) Kalmey Hongey Aur Poora Sainkdaa Yoon Karey 
Ke Ek (1) Baar LAA ILAAHA Se QADEER Tak Padhein, 

"Laa llaaha lllal-Laahu Wahdahu Laa Shareeka Lahu, Lahul Mulku, 
Walahul Hamdu, Wa Huwa Alaa Kulli Shayin Qadeer.” 

TARJUMA: Koi Ma'bood Ibaadat Ke Laaeq Nahi Magar Allaah, Akela 
Hai Woh, Us Ka Koi Shareek Nahi. Usi Ki Hai Saltanat Aur Usi Ke Liye 
Sab Tareef Aur Woh Har Cheez Par Qaadir Hai. 

Tou Us Ke Gunaah Bakhshey Jaatey Hain Agarchey Samandar Ki 
Jhaag Ke Baraabar (Ya'ni Beyhadd) Ho." 

[Saheeh Muslim, Hadees : 1352 or 597 a] 

(Zikr-07) 

AAYAT AL-KURSI Kl FAZEELAT. 

Raavi-e-Hadees Abu Umaama Baahili (Raziyallaahu Anhu), 

Rasool Allaah (Sallallaahu Alaihi Wa Sallam) Ne Farmaaya : 

"Jis Ne Har Namaaz Ke Ba d AAYAT-AL-KURSI Kl TILAAWAT Ki Tou 
Us Ke Aur Jannat Mein Daakhiley Ke Darmiyaan Koi Cheez Haael 
(Aadey) Nahi Hoti, Siwaaye Maut Ke." 

[Silsilah Ahaadees Saheehah, Kitaab-UI-Azaan Was-Salaah, Hadees: 749] 
[As-Saheehah : 972 ; Tabraani Fee Al-Kabeer: 7532 ; Al-Sunan Al-Kubraa : 9848] 

FAWAAED : Yeh Farz Namaazon Aur Allaah Ke Kalaam Ki Barkat Hai 
Ke Sirf Ek Baar Har Namaaz Ke Ba'd Aayat AL-Kursi Padhney Se 
Jannat Ki Khush Khabri Naseeb Ho Rahi Hai. 

(Zikr-08) 

Raavi-E-Hadees Uqbah Bin Aamir (Raziyallaahu Anhu), 

Unho Ne Kaha Ke Rasool Allaah (Sallallaahu Alaihi Wa Sallam) Ne Mujhe 
Hukm Diya Tha Ke Har Namaaz Ke Ba'd Muawwizaat (AL-Falaq Aur 
An-Naas) Padha Karoon. 

[Sunan Abu Daawood, Hadees (Saheeh): 1523] 

FAAEDAH: Jaami At-Tirmizee Hadees: 2903, (Hasan) Mein Yeh 
Rivaayat Muawwizaat Ki Bajaaye Tasniyah (Dual) Ke Saighah Se 
Muawwizatain Aaya Hai Aur Un Se Muraad Surah Al-Falaq Aur An- 
Naas Hai, 

Aur Unhein Is (Abu Daawood Ki Rivaayat) Mein Saighah Jama (Plural) 
Ke Saath Bayaan Kiya Gaya Hai Aur Mumkin Hai Ke Un Ke Saath AL- 
Kaafiroon Aur AL-lkhlaas Bhi Muraad Ho Kyun Ke Yeh Sab Sooratein 
Tamaam Tawizaat Ki Jaami Hain. 

Soorah AL-Kaafiroon Mein Shirk Se Baraa-At (Inkaar) Aur Soorah AL- 
lkhlaas Mein Iz-Haar Wa Iqraar Tauheed Aur Muawwizatain Mein 
Har Sharr Se Allaah Ki Panaah Leney Ka Bayaan Hai. 

(Zikr-09) 

Raavi-e-Hadees Abu Zarr (Raziyallaahu Anhu), 

Rasool Allaah (Sallallaahu Alaihi Wa Sallam) Ne Farmaaya : 

"Jo Shakhs Fajr Ki Namaaz Ke Ba'd Is Tarah Baith Kar (Jaise Namaaz 
Mein Tashahhud Mein Baithta Hai) Kisi Se Baat Kiye Baghair Dus 
(10) Baar padhega Us Ke Liye Dus (10) Nekiyaan Likhdi Jaaengi, 

Us Ke dus (10) Gunaah Muaaf Kar Diye Jaaengey, Us Ke Dus (10) 
Darajaat Buland Kiye Jaaengey Aur Woh Us din Har Buraai Se 
Mehfooz Rahega Aur Usey Shaitaan Ki Pohanch Se Door Kar Diya 

Jaayega Aur Usey Us Din Shirk Ke Alaavah Koi Gunaah Halaak 
Nahin Kar Sakega." 

(Woh Duaa Yeh Hai) : 

"Laa llaaha lllal-Laahu Wahdahu Laa Shareeka Lahu, Lahul Mulku, 
Walahul Hamdu, Yuhyee Wa Yumeetu, Wa Huwa Alaa Kulli Shayin 
Qadeer." [Jaami At-Tirmizee, Hadees (Hasan): 3474] 

(Zikr-10) 

Rasool Allaah ( Sallallaahu Alaihi Wa Sallam) Ne Farmaaya : 

"Jis Kisi Ne Bhi Maghrib Ki Namaaz Ke Ba'd Yeh Kaha Ke : 

"LAA ILAAHA ILLAL-LAAHU WAHDAHU LAA SHAREEKA LAHU, 
LAHUL MULKU, WALAHUL HAMDU, YUHYEE WA YUMEETU, WA 
HUWA ALAA KULLI SHAY-IN QADEER." 

Tou Allaah Us Ke Liye Shaitaan Se Hifaazat Karne Waale (Yani 
Farishtey) Muqarrar Kardeta Hai Jab Tak Ke Woh Subah Tak Na 
Pohanch Jaaye, Aur Allaah Us Ke Liye Dus (10) Nekiyaan Likhta Hai, 
Moojibaat, Aur Dus (10) Tabaah Karne Waale Gunaahon Ko Mitaa 
Deta Hai, Aur Us Ke Liye Yeh (Duaa Padhna) Dus Eemaan Waale 
Ghulaamon (Slaves) Ko Azaad Karne Ke Baraabar Hoga." 

[Jaami At-Tirmizee, Duaaon Ka Bayaan, Hadees (Hasan): 3534] 

SOTEY WAQT KE MASNOON AZKAAR. 

1. Surah As-Sajdah Aur Surah Al-Mulk Padhna. 

[Jaami At-Tirmizee : 3404, Hasan] 

2. Aaishah (Raziyallaahu Anha) Ne Bayaan Kiya Ke Nabi (Sallallaahu 
Alaihi Wa Sallam) Har Raat Jab Bistar Par Aaraam Farmaate Tou Apni 
Donon Hatheliyon Ko Milaakar (Yeh Sooratein Padhte) Al-lkhlaas, 
Al-Falaq, An-Naas (Teeno Sooratein Mukammal) Padhkar Un Mein 
Phoonktey Aur Phir Donon Hatheliyon Ko Jahaan Tak Mumkin Hota 
Apne Jism Par Phertey The. 

Pehle Sar Aur Chehrey Par Haath Phertey Aur Saamney Ke Badan 
Par. Yeh Amal Aap (Sallallaahu Alaihi Wa Sallam) Teen (3) Baar Karte 
The. [Saheeh AL-Bukhaari : 5017] 

3. Jab Turn Bistar Par Pohancho Aur Aayat Al-Kursi (Surah AL- 
Baqarah, Aayat : 255) Mukammal Padho Tou Allaah Ki Taraf Se Ek 
Muhaafiz (Farishta) Muqarrar Ho Jaayega Aur Shaitaan Subah Tak 
Tumhaare Qareeb Bhi Na Aa Sakega. [Saheeh AL-Bukhaari: 5010] 

4. Jis Ne Soorah Al-Baqarah Ke Aakhri Do (2) Aayaat (285 & 286) 
Raat Mein Padhlein Woh Usey Har Aafat Se Bachaaney Ke Liye 
Kaafi Ho Jaaengi. [Saheeh AL-Bukhaari: 5009] 

6. Soorah Al-lkhlaas (Qul Huwal-laahu Ahad) Ek Tihaai (one third) 
Qur-aan Ke Baraabar Hai. [Saheeh Muslim, Hadees: 1886 or 811 a] 

7. Jo Shakhs Bistar Par Leyt-tey Waqt 34 Baar ALLAAHU AKBAR 
(Allaah Sab Se Bada Hai) 33 Baar SUBHAANAL-LAAH (Allaah Paak 
Hai) Aur 33 Baar ALHAMDU-LILLAAH (Har Tareef Allaah Ke Liye) 
Kahey, Yeh Us Ke Liye Ek Khaadim (Naukar) Se Behtar Hai. 

[Saheeh Muslim : 6915 or 2727 a ; Saheeh Al-Bukhaari : 6318] 

8. Bistar Par Letney Se Pehle Usey Achchi Tarah Jhaadey. 

[Saheeh AL-Bukhaari : 6320] 

9. Daaein (Right) Pehlu Par Letey [AL-Bukhaari : 6315] Aur Daaein 
Rukhsaar Ke Neechey Haath Rakh Kar Yeh Duaa Padhey "BISMIKA 
AMOOTU WA AHYAA." [Saheeh AL-Bukhaari: 6312-14] 


11 | P a g e 









